Lehtikuva/ Jonathan Nackstrand

Vasemmistonaiset haluaa tarjota siedätyshoitoa kokoomuslaiselle kaupunginvaltuutetulle, joka pöyristyi Itävallan euroviisuedustajan parrasta.

Vasemmistonaiset lupaa maksaa ex-kansanedustaja Sirpa Asko-Seljavaaralle (kok) lipun Pertti Kurikan nimipäivien seuraavalle keikalle. Punk-bändin jäsenet ovat kehitysvammaisia.

– En keksi muuta keinoa kuin siedätyshoidon, jotta Asko-Seljavaara oppisi kestämään sitä, että myös kehitysvammaiset ja muut hänen listaamat ”epänormaalit” ovat ihmisiä samoilla oikeuksilla kuin Asko-Seljavaara, Vasemmistonaisten puhenainen Saila Ruuth pohtii.

– On ollut perin hämmästyttävää huomata, miten vaikea pala Conchita Wurst on niin monille ollut, sanoo Saila Ruuth.

”Puistattava ilmestys”

Helsingin kaupunginvaltuustossa istuva, Asko-Seljavaara intoutui määrittelemään normaalia ja hyväksyttävää, kun euroviisujen voittajaksi selvisi naiseksi pukeutuva mies.

”Conchita oli puistattava ilmestys. Olisiko kappale voittanut myös ilman, että sen esitti parrakas nainen? Mitä epänormaalia keksitään ensi kevääksi”, Asko-Seljavaara kirjoitti Facebookissa sunnuntaina.

ILMOITUS

Ex-kansanedustaja jatkoi päivittelyään seuraavana päivänä:

”Parrakas nainen on sairas, koska hänellä täytyy olla vakava hormonihäiriö, jotta hänelle kasvaa parta. Kyseessä on usein kasvain lisämunuaisessa ja se vaatii leikkauksen. Drag-show on ok, mutta pitääkö pelleillä näin pitkälle? Kohta esitetään kehitysvammaisia tai synnynnäisiä epämuodostumia viihdeohjelmassa.”

Housuihin pukeutunut nainenkin järkytti

Vasemmistonaiset kuitenkin kannustaa kaikkia järkyttyneitä ja maailmankuvansa loukatuksi kokeneita hengittämään syvään.

– Arvatenkin nainen housuissa ja lyhyissä hiuksissa on joskus ollut yhtä järkyttävä ilmiö kuin tänään näemmä naiseksi pukeutuva mies on, Saila Ruuth toteaa.

– Olen hyvin luottavainen sen suhteen, ettei maailmanjärjestys kuitenkaan tuhoudu siitä, että miesten liikkumatila pukeutumisen, ulkonäön ja käyttäytymisen saralla laajenee myös kohti naiselliseksi miellettyä.

Vasemmistonaiset toivoo, että jonain päivänä sukupuoli ei enää aseta normeja ja rooleja, joista poikkeaminen aiheuttaa kiusaamista, syrjintää, ulossulkemista tai muuta väkivaltaa.